નવસારીમાં ગ્રીડ ખાતે આવેલા દક્ષિણ ગુજરાત વીજ કંપનીની ઓફિસના કંપાઉન્ડમાં જૂના સિંગલ અને થ્રી ફેઈસ વીજ મીટરોના ભંગારમાં ધૂળેટીના દિવસે જ સાંજના સમયે આગ લાગતા આગના ગોટા સાથે ભારે ધૂમાડો ફેલાતા લોકો દોડતા થઈ ગયા હતા. વીજ કંપનીની ઓફિસમાં આગ લાગી હોવાની વાતને પગલે લોકો ઘટનાસ્થળે એકત્ર થઈ ગયા હતા. આ ઘટનાની જાણ ફાયરબ્રિગેડને થતા જ ફાયરબ્રિગેડના ત્રણ બંબા ઘટનાસ્થળે ધસી ગયા હતા અને દોઢ કલાકની જહેમત બાદ આગ ઉપર કાબૂ મેળવ્યો હતો. આ ઘટનામાં વીજ કંપનીનો 30થી 40 લાખનો સામાન બળીને ખાખ થઈ ગયાનો અંદાજ લગાવાય રહ્યો છે.